CELEX: 32017D2277
Language: lt
Date: 2017-12-08 00:00:00
Title: 2017 m. gruodžio 8 d. Komisijos įgyvendinimo sprendimas (ES) 2017/2277, kuriuo nustatoma, kad laikinas lengvatinės muito normos taikymo sustabdymas pagal Europos Parlamento ir Tarybos reglamento (ES) Nr. 19/2013 15 straipsnį importuojamiems Peru kilmės bananams yra netinkamas

9.12.2017   
            
            
               LT
            
            
               Europos Sąjungos oficialusis leidinys
            
            
               L 326/53
            
         KOMISIJOS ĮGYVENDINIMO SPRENDIMAS (ES) 2017/2277
   2017 m. gruodžio 8 d.
   kuriuo nustatoma, kad laikinas lengvatinės muito normos taikymo sustabdymas pagal Europos Parlamento ir Tarybos reglamento (ES) Nr. 19/2013 15 straipsnį importuojamiems Peru kilmės bananams yra netinkamas
   EUROPOS KOMISIJA,
   atsižvelgdama į Europos Sąjungos sutartį ir Sutartį dėl Europos Sąjungos veikimo,
   atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 19/2013, kuriuo įgyvendinama Europos Sąjungos bei jos valstybių narių ir Kolumbijos bei Peru prekybos susitarimo dvišalė apsaugos sąlyga ir bananų importo stabilizavimo priemonė (1), ypač į jo 15 straipsnio 2 dalį,
   kadangi:
   
               (1)
            
            
               bananų importo stabilizavimo priemonė nustatyta Europos Sąjungos bei jos valstybių narių ir Kolumbijos, Peru ir Ekvadoro prekybos susitarime, kuris dėl Peru laikinai taikomas atitinkamai nuo 2013 m. kovo 1 d.;
            
         
               (2)
            
            
               pagal šią stabilizavimo priemonę, įgyvendinamą vadovaujantis Reglamentu (ES) Nr. 19/2013, jeigu viršijama nustatyta ribinė šviežių bananų (2012 m. sausio 1 d. Europos Sąjungos kombinuotosios nomenklatūros 0803 00 19 pozicija) importo iš vienos iš susijusių šalių apimtis, Komisija gali pagal Reglamento (ES) Nr. 19/2013 14 straipsnio 4 dalyje nustatytą skubos procedūrą priimti įgyvendinimo aktą, kuriuo ji gali laikinai sustabdyti lengvatinės muito normos taikymą iš tos šalies importuojamiems šviežiems bananams arba nustatyti, kad toks sustabdymas yra netinkamas;
            
         
               (3)
            
            
               Peru kilmės šviežių bananų importo į Sąjungą apimtis 2017 m. spalio 16 d. viršijo Susitarime nustatytą 93 750 tonų ribinę vertę;
            
         
               (4)
            
            
               todėl pagal Reglamento (ES) Nr. 19/2013 15 straipsnio 3 dalį Komisija atsižvelgė į atitinkamo importo poveikį Sąjungos bananų rinkos padėčiai, kad nuspręstų, ar lengvatinės muito normos taikymas turėtų būti sustabdytas. Komisija išnagrinėjo atitinkamo importo poveikį Sąjungos kainų lygiui, importo iš kitų šaltinių pokyčius ir bendrą Sąjungos šviežių bananų rinkos stabilumą;
            
         
               (5)
            
            
               šviežių bananų importui iš Peru viršijus 2017 m. nustatytą ribinę vertę, jis sudarė tik 2,7 % šviežių bananų, kuriems taikoma bananų importo stabilizavimo priemonė, importo į Sąjungą. Be to, Peru tenka mažiau nei 2,25 % viso šviežių bananų importo į Sąjungą;
            
         
               (6)
            
            
               importas iš kitų didelių eksportuojančių šalių, su kuriomis Sąjunga taip pat yra sudariusi laisvosios prekybos susitarimus, visų pirma, iš Kolumbijos, Ekvadoro ir Kosta Rikos, siekė atitinkamai 58,7 %, 61,4 % ir 60,4 % joms nustatytų ribinių verčių. Pagal stabilizavimo priemonę nepanaudotas kiekis (apie 2,3 mln. tonų) yra gerokai didesnis nei visas iki šiol iš Peru importuotas kiekis (93,8 tonų);
            
         
               (7)
            
            
               bananų importo iš Peru kainos nepadarė neigiamo poveikio visų kitų šalių kilmės bananų importo kainoms. Iš tiesų bananų importo iš Peru kaina vidutiniškai siekė 732 EUR už toną per pirmus aštuonis 2017 m. mėnesius, o tai yra daugiau nei vidutinė svertinė visų kitų šalių kilmės bananų importo į Sąjungos kaina (apie 720 EUR už toną). Be to, pastaroji kaina atitinka metines tendencijas ir buvo gana stabili;
            
         
               (8)
            
            
               vertinant šio importo poveikį didmeninėms kainoms tuo metu, kai Peru viršijo ribinę vertę, akivaizdu, kad nors vidutinė svertinė Sąjungos didmeninė kaina už bet kokios kilmės bananus 2017 m. rugsėjo mėn. (861 EUR už toną) buvo 9,5 % mažesnė nei 2016 m. rugsėjo mėn. (952 EUR už toną), didmeninė kaina ES šalyse išaugintų bananų kaina buvo santykinai stabili – 910 EUR už toną 2017 m. rugsėjo mėn. ir 915 EUR už toną 2016 m. rugsėjo mėn.;
            
         
               (9)
            
            
               taigi, nėra požymių, kad nustatytą metinę ribinę importo apimtį viršijanti šviežių bananų importo iš Peru apimtis veiktų Sąjungos rinkos stabilumą ar turėtų didelio poveikio Sąjungos gamintojų padėčiai;
            
         
               (10)
            
            
               2017 m. spalio mėn. nebuvo pavojaus, kad ekonominė padėtis Sąjungos atokiausiuose regionuose labai pablogėtų, arba tokio didelio pablogėjimo požymių;
            
         
               (11)
            
            
               todėl šiuo metu neatrodo tinkama sustabdyti lengvatinės muito normos taikymą importuojamiems Peru kilmės bananams,
            
         PRIĖMĖ ŠĮ SPRENDIMĄ:
   1 straipsnis
   Laikinas lengvatinės muito normos taikymo Europos Sąjungos kombinuotosios nomenklatūros pozicijai 0803 00 19 priskiriamiems importuojamiems Peru kilmės šviežiems bananams sustabdymas yra netinkamas.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Briuselyje 2017 m. gruodžio 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 17, 2013 1 19, p. 1.